Document ID: 32013R1331

NÕUKOGU MÄÄRUS (EL) nr 1331/2013,
10. detsember 2013,
millega kohandatakse alates 1. juulist 2012 Euroopa Liidu ametnike ja muude teenistujate pensioniskeemi sissemaksete määra
EUROOPA LIIDU NÕUKOGU,
võttes arvesse Euroopa Liidu toimimise lepingut,
võttes arvesse Euroopa ühenduste ametnike personalieeskirju ja muude teenistujate teenistustingimusi (edaspidi „personalieeskirjad”, mis on kehtestatud nõukogu määrusega (EMÜ, Euratom, ESTÜ) nr 259/68, (1) eriti personalieeskirjade artiklit 83a ja XII lisa,
võttes arvesse Euroopa Komisjoni ettepanekut
ning arvestades järgmist:
(1)
Vastavalt personalieeskirjade XII lisa artiklile 13 esitas Eurostat aruande pensioniskeemi 2012. aasta kindlustusmatemaatilise hinnangu kohta, milles ajakohastatakse nimetatud lisas osutatud näitajad. Hinnangust selgub, et pensioniskeemi kindlustusmatemaatilise tasakaalu tagamiseks vajalik sissemakse määr oleks 9,9 % põhipalgast.
(2)
Vastavalt personalieeskirjade XII lisa artikli 2 lõikele 1 ei tohi kohandus põhjustada seda, et sissemakse oleks eelneval aastal kehtinud määrast (11,6 %) üle ühe protsendi suurem või väiksem.
(3)
Seepärast leiab nõukogu, et liidu ametnike ja muude teenistujate pensioniskeemi kindlustusmatemaatilise tasakaalu tagamiseks ning 2011. ja 2012. aasta kindlustusmatemaatiliste hinnangute arvesse võtmiseks tuleb kohandada sissemakse määra 10,6 %ni põhipalgast.
(4)
Selle kohandamise tulemus võib siiski muutuda sõltuvalt sellest, millisele lahendusele jõutakse käimasolevates kohtuasjades, mis puudutavad liidu ametnike ja muude teenistujate 2011. ja 2012. aasta töötasude ja pensionide kohandamist ning liidu ametnike ja muude teenistujate 2011. aasta pensioniskeemi sissemakse määra kohandamist. Kõnealustel kohtuasjadel võib olla mõju 2012. ja 2013. aasta sissemakse määra arvutamisele ja seega võib vastavalt ELi toimimise lepingu artiklile 266 osutuda vajalikuks, et nõukogu kohandab nimetatud sissemakse määra uuesti koos tagasiulatuva toimega. Kui see on asjakohane, võidakse sellest tulenevalt enammakstud summad personalilt sisse nõuda,
ON VASTU VÕTNUD KÄESOLEVA MÄÄRUSE:
Artikkel 1
Alates 1. juulist 2012 on personalieeskirjade artikli 83 lõikes 2 osutatud sissemakse määr 10,6 %.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõigis liikmesriikides.
Brüssel, 10. detsember 2013

Labels: 0
15